b'\n_START_ARTICLE_\nChris Klebl\n_START_SECTION_\nBakgrunn\n_START_PARAGRAPH_\nKlebl er f\xc3\xb8dt i D\xc3\xbcsseldorf i Tyskland, men som USA-amerikansk statsborger. Han vokste opp i \xc3\x98sterrike, der han drev mye med ski og snowboard, og flyttet til USA i 1987. I 2005 hadde han en snowboardulykke, der han p\xc3\xa5dro seg en ryggmargsskade som gjorde at han ble lam fra livet og ned. Han bodde noen \xc3\xa5r p\xc3\xa5 Hawaii, der han jobbet som mass\xc3\xb8r, f\xc3\xb8r han flyttet til California, og begynte med h\xc3\xa5ndsykling. Deretter flyttet han til Colorado, der han begynte med sitteski,og tre m\xc3\xa5neder senere deltok han i verdenscupen i 2005.\n_START_SECTION_\nIdrettskarriere\n_START_PARAGRAPH_\nHan debuterte i verdenscupen i 2005, i et l\xc3\xb8p i Klosters i Sveits, der han kom p\xc3\xa5 10.-plass p\xc3\xa5 15 km. Han deltok ogs\xc3\xa5 i VM i skiskyting og langrenn for funksjonshemmede 2005 i Fort Kent, der han kom p\xc3\xa5 17.-plass p\xc3\xa5 15 km og 18.-plass p\xc3\xa5 10 km. _NEWLINE_\xc3\x85ret etter deltok han ved Paralympiske vinterleker 2006 i Torino, der han kom p\xc3\xa5 11.-plass p\xc3\xa5 15 km, 18.-plass p\xc3\xa5 10 km og 23.-plass p\xc3\xa5 5 km. I 2007 fikk han sin f\xc3\xb8rste verdenscupseier, der han vant 16 km i et verdenscuprenn i Mt. Washington i Canada. Han fikk ogs\xc3\xa5 mange andreplasser i verdenscupen denne sesongen. _NEWLINE_Han deltok igjen i VM i skiskyting og langrenn for funksjonshemmede 2009. Hans beste plassering ble 4.-plass p\xc3\xa5 15 km, og i tillegg kom han p\xc3\xa5 6.-plass p\xc3\xa5 10 km og 7.-plass p\xc3\xa5 sprinten. I Paralympiske vinterleker 2010 deltok han bare p\xc3\xa5 15 km, der han kom p\xc3\xa5 8.-plass. _NEWLINE_F\xc3\xb8r han flyttet til Canada rakk han \xc3\xa5 vinne til sammen 11 nasjonale mesterskap i USA. Han flyttet til Canmore, og representerte Canada i VM i skiskyting og langrenn for funksjonshemmede 2011 i Khanty Mansiysk. Der vant han sin f\xc3\xb8rste VM-tittel; han vant 15 km, og fikk i tillegg s\xc3\xb8lv p\xc3\xa5 sprinten og 4.-plass p\xc3\xa5 10 km. Samme \xc3\xa5r vant han 3 canadiske titler, da han vant 7,5 km, 10 km og sprinten i det canadiske mesterskapet. _NEWLINE_Neste VM gikk ikke like bra for Klebl. I VM i skiskyting og langrenn for funksjonshemmede 2013 fikk han 13.-plass p\xc3\xa5 sprinten som beste resltat. I tillegg kom han p\xc3\xa5 19.-plass p\xc3\xa5 den lange distansen og 21.-plass p\xc3\xa5 mellomdistansen. _NEWLINE_I Paralympiske vinterleker 2014 i Sotsji ble han paralympisk mester p\xc3\xa5 10 km. Han kom ellers p\xc3\xa5 5.-plass p\xc3\xa5 sprinten og 6.-plass p\xc3\xa5 15 km, og han deltok ogs\xc3\xa5 p\xc3\xa5 det canadiske stafettlaget som kom p\xc3\xa5 10.-plass p\xc3\xa5 4 x 2,5 km.'